Jamie Stinson

«Astennu» omdirigerer hit. For den egyptiske mytologiske skikkelsen se Isdes. 
Jamie Stinson (artistnavn Astennu) er en australsk heavy metal-musiker. Artistnavnet er hentet fra et vesen i egyptisk mytologi. 

Han ble først lagt merke til som gitarist og låtskriver for black metal-bandet Lord Kaos fra Sydney, Australia. Bandet spilte inn både demoen «Path to My Funeral Light» og albumet Thorns of Impurity i 1995. Før albumet ble utgitt dro Astennu til Norge og fant at Head Not Found Records var interessert i albumet. Men de andre medlemmene i bandet bestemte seg for å bli i Australia, og Thorns of Impurity ble utgitt av Sydney-selskapet Warhead Records i 1996. Astennu ble i Norge og omarbeidet en del musikk han hadde skrevet for Lord Kaos til sanger for et soloprosjekt kalt Carpe Tenebrum.Fischer-Giffin, Brian The Australian Metal Guide 2004 ISBN 3-931624-23-4 

Det første Carpe Tenebrum-albumet, Majestic Nothingness, hadde Astennu på alle instrumenter og med Nagash fra Dimmu Borgir og The Kovenant som vokalist. Det ble utgitt i 1997. Senere samme år ble Astennu medlem av Dimmu Borgir, slik at Shagrath kunne konsentrere seg om vokal. Astennu's første innspilling med bandet var EP-en Godless Savage Garden fra 1998. Han var også medlem av Nagashs andre band, The Kovenant, på samme tid, og var med på bandets album fra 1998 Nexus Polaris. Han bidro også med enkelte gitarsoloer på albumet Aggressor og EP-en Triumph of the Blasphemer til Nocturnal Breed, et band som også hadde med Dimmu Borgirs andre gitarist Silenoz.

Carpe Tenebrum album nummer to, Mirrored Hate Painting, kom ut i 1999, igjen med Nagash. Astennu's andre album med Dimmu Borgir, Spiritual Black Dimensions ble utgitt 1. mars samme år. Under turnéen for å støtte albumet ble Astennu sparket fra Dimmu Borgir, og han dro tilbake til Australia sist i 1999.

Etter at han var tilbake i Australia, arbeidet Jamie Stinson som lydtekniker på konserter for mange band i Sydneys heavy metal-miljø, og han fungerte også som mixer, tekniker og produsent på mange album og utgivelser. I 2002 spilte han inn og utga et tredje Carpe Tenebrum-album, Dreaded Chaotic Reign, og denne gang med seg selv som vokalist. Dreaded Chaotic Reign var et death metal-album mens tidligere Carpe Tenebrum-innspillinger hadde vært black metal. I mai 2003 vendte Astennu tilbake til live-opptredener med Sydney-bandet Infernal Method, som han hadde vært tekniker for i flere måneder. Tidlig neste år sluttet han og Infernal Method's trommeslager Graham Goode seg til hardcore punk-bandet Stronger Than Hate fra Newcastle, Australia, men før året var omme hadde både dette bandet og Infernal Method blitt oppløst. Etter dette har han fortsatt å arbeide innen lydteknikk og fra 2023 har han spilt gitar og keyboard i Lord Kaos og The Kovenant.

Diskografi
 med Lord Kaos 
Thorns of Impurity (Warhead Records, 1996)

 med Dimmu Borgir 
Godless Savage Garden (Nuclear Blast, 1998)
Spiritual Black Dimensions (Nuclear Blast, 1999)

 med The Kovenant 
Nexus Polaris (Nuclear Blast, 1998)

 med Nocturnal Breed (som gjest) 
Aggressor (Hammerheart, 1997)
«Triumph of the Blasphemer» (Hammerheart, 1998)

 med Carpe Tenebrum 
Majestic Nothingness (Head Not Found, 1997)
Mirrored Hate Painting (Head Not Found, 1999)
Dreaded Chaotic Reign (Hammerheart, 2002)

Referanser

Kategori:Fødselsår ikke oppgitt
Kategori:Australske musikere
Kategori:Heavy metal-gitarister
Kategori:Medlemmer av Dimmu Borgir
Kategori:Nocturnal Breed
Kategori:Personer fra Sydney
Kategori:Black metal-musikere